FI Euroopan unionin virallinen lehti L 279/1

KOMISSION ASETUS (EU) N:o 991/2014,

annettu 19 päivänä syyskuuta 2014,

Euroopan parlamentin ja neuvoston asetuksen (EY) N:o 396/2005 liitteen III muuttamisesta siltä osin kuin on kyse fosetyylin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 16 artiklan 1 kohdan a alakohdan,

sekä katsoo seuraavaa:

(1) Fosetyylin jäämien enimmäismäärät vahvistetaan asetuksen (EY) N:o 396/2005 liitteessä III olevassa A osassa.

(2) Seurantaa varten vahvistettu, fosetyyliin sovellettava jäämän määritelmä sisältää lähtöaine fosetyylin ja hajoamistuote fosforihapokkeen ja niiden suolat. Fosforihapokkeen suolat ovat fosfonaatteja.

(3) Komissio on saanut jäsenvaltioilta ja elinkeinoelämän toimijoilta tietoja, joiden mukaan tietyissä tuotteissa tai niiden pinnalla esiintyy sellaisia määriä fosfonaatteja, että asetuksessa (EY) N:o 396/2005 kyseisille tuotteille vahvistettu jäämämäärä 2 mg/kg ylittyy ja vastaa määritysrajaa.

(4) Komissio keräsi vuonna 2014 seurantatietoja tutkiakseen, esiintyykö elintarvikkeissa fosfonaatteja. Tiedot saatiin elintarvikealan toimijoilta ja niistä kävi ilmi, että fosfonaattien määrä vaihtelee lähteestä ja tuotteesta riippuen ja ylittää usein jäämien enimmäismäärän, jonka määritysraja on 2 mg/kg. Lisätiedoista kävi ilmi, että valtaosa näytteistä, jotka eivät olleet vaatimustenmukaisia, sisälsi fosforihapokkeen ja sen suolojen jäämiä yli määritysrajan, kun taas fosetyylin ja sen suolojen jäämät jäivät määritysrajan alapuolelle.

(5) Vaikka fosfonaatteja ei ole Euroopan parlamentin ja neuvoston asetuksen (EY) N:o 2003/2003 (2) 14 artiklan nojalla sisällytetty kyseisen asetuksen liitteeseen I, kansallisella tasolla hyväksytyt lannoitteet, erityisesti eräät kasvinlehtiin käytettävät lannoitetuotteet (lehtilannoitteet), voivat sisältää niitä. Koska fosetyyliä sisältäville kasvinsuojelutuotteille ei ole asiaa koskevia lupia unionissa eikä kolmansissa maissa, jotka ovat kyseisten elintarvikkeiden tärkeitä viejiä unioniin, koska havaittavia fosetyylin ja niiden suolojen jäämiä todetaan harvoin ja koska fosfonaatteja käytetään lehtilannoitetuotteiden ainesosana, voidaan kohtuudella olettaa, että jäämät johtuvat fosfonaatteja sisältävien lehtilannoitetuotteiden käytöstä.

(6) Komissio pyysi Euroopan elintarviketurvallisuusviranomaista, jäljempänä ’elintarviketurvallisuusviranomainen’, antamaan lausunnon tietyissä tuotteissa tai niiden pinnalla esiintyvien fosfonaattijäämien kansanterveydellisistä riskeistä. Asian kiireellisyyden vuoksi elintarviketurvallisuusviranomainen antoi perustellun lausunnon sijasta ”lausuman” (3), jossa viitataan useisiin jäljellä oleviin epävarmuustekijöihin. Se toimitti lausuman komissiolle ja jäsenvaltioille sekä asetti sen yleisesti saataville.

(7) Elintarviketurvallisuusviranomainen totesi lausumassaan, että ehdotettujen väliaikaisten jäämien enimmäismäärien oletetaan suojaavan kuluttajia riittävästi. Elinikäistä altistumista fosfonaattijäämille koskeva arviointi, joka perustuu kaikkien niitä mahdollisesti sisältävien elintarvikkeiden nauttimiseen, ei osoittanut, että hyväksyttävä päiväsaanti (ADI-arvo) olisi vaarassa ylittyä. Elintarviketurvallisuusviranomainen ei suorittanut kuluttajille aiheutuvaa välitöntä altistusta koskevaa arviota, koska fosfonaatin akuutti myrkyllisyys on lievä. Elintarviketurvallisuusviranomainen huomautti, että sen lausumaan ovat vaikuttaneet epävarmuustekijät ja ehdotti, että jäämien määritelmää muutetaan.

(8) Jotta kyseisten tuotteiden kaupassa vältetään merkittävät markkinahäiriöt ja koska kuluttajiin kohdistuvaa riskiä ei nykyisen tieteellisen tiedon perusteella ole, fosetyylille on aiheellista asettaa väliaikaiset jäämien enimmäismäärät, jotka perustuvat saatavilla oleviin seurantatietoihin ja elintarviketurvallisuusviranomaisen lausumaan. Väliaikaisia jäämien enimmäismääriä olisi sovellettava ainoastaan siihen asti, kunnes toimenpiteet fosfonaattijäämien esiintymisen estämiseksi kyseisissä kasveissa tulevina kasvukausina tulevat voimaan.

(9) Kun otetaan huomioon elintarviketurvallisuusviranomaisen lausuma ja tarkasteltavana olevan asian kannalta merkitykselliset tekijät, asianomainen muutos jäämien enimmäismäärään täyttää asetuksen (EY) N:o 396/2005 14 artiklan 2 kohdan vaatimukset.

(10) Sen vuoksi asetusta (EY) N:o 396/2005 olisi muutettava.

(11) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liite III tämän asetuksen liitteen mukaisesti.

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä syyskuuta 2014. Komission puolesta Puheenjohtaja José Manuel BARROSO

(1) EUVL L 70, 16.3.2005, s. 1.

(2) Euroopan parlamentin ja neuvoston asetus (EY) N:o 2003/2003, annettu 13 päivänä lokakuuta 2003, lannoitteista (EUVL L 304, 21.11.2003, s. 1).

(3) Euroopan elintarviketurvallisuusviranomainen; Statement on the dietary risk assessment for proposed temporary maximum residue levels (t-MRLs) for fosetyl-Al in certain crops. EFSA Journal 2014; 12(5):3695, [s. 22].